เช่าซื้อลดดอก‘มอเตอร์เอ็กซ์โป’
ส่งสัญญาณรอปลายเดือนพ.ย. เก็บยอดท้ายปีต่อเนื่องปีหน้า
23 ต.ค. 2555

ส่งสัญญาณรอปลายเดือนพ.ย. เก็บยอดท้ายปีต่อเนื่องปีหน้า
เช่าซื้อส่งซิกรออีกเดือน พร้อมลดดอกงานมอเตอร์เอ็กซ์โปเก็บยอดถึงปีหน้า
นายอิสระ วงศ์รุ่ง ประธานสมาคมธุรกิจเช่าซื้อไทย และ ประธานกรรมการบริหาร บริษัท ลีสซิ่งกสิกรไทย เปิดเผยว่า ในช่วงประมาณ 1 เดือนนี้ เชื่อว่าอัตราดอกเบี้ยเช่าซื้อคงยังไม่มีการปรับลดลง แต่คาดว่าจะมีการปรับลดลงในช่วงที่มีงาน “มหกรรมยานยนต์หรือมอเตอร์เอ็กซ์โป” ปลายเดือน พ.ย.นี้มากกว่า โดยถือโอกาสจัดรายการส่งเสริมการขายและดึงลูกค้า เพื่อสร้างยอดขายต่อเนื่องไปถึงปี 2556 ด้วย ซึ่งหากมีผู้ประกอบการรายใดลดดอกเบี้ยลงก่อน ผู้ประกอบการรายอื่นก็จำเป็นต้องลดลงด้วย เพื่อรักษาส่วนแบ่งตลาดเอาไว้ 
ทั้งนี้ การที่คณะกรรมการนโยบายการเงิน (กนง.) ส่งสัญญาณปรับลดดอกเบี้ยนโยบายลง ก็ไม่ได้หมายความว่า ทิศทางดอกเบี้ยจากนี้ไปต้องลดลง เพียงแต่ให้ภาคธุรกิจที่เกี่ยวข้องต้องจับตาเป็นพิเศษ
“อย่างตอนนี้แบงก์กสิกรไทยปรับลดดอกเบี้ยลงแล้ว แต่ก็ไม่ได้หมายความว่า ลีสซิ่งกสิกรไทย ต้องปรับลดลงทันที ขึ้นอยู่กับการบริหารงานของเราเอง ซึ่งดอกเบี้ยตอนนี้ก็มีกำไรน้อยมากอยู่แล้ว หากยืดเวลาลดดอกเบี้ยลงไปได้อีก ก็ทำให้มีรายได้จากดอกเบี้ยเพิ่มขึ้นอีกนิด แต่เชื่อว่าสุดท้ายแล้วทุกเจ้าก็ต้องปรับลงลดตามต้นทุน”นายอิสระ กล่าว 
นายภิญญาวัฒน์ จันทรกานตานนท์ กรรมการผู้จัดการ บริษัท กรุงไทยธุรกิจลีสซิ่ง กล่าวว่า บริษัทมีนโยบายชัดเจนว่าจะเป็นผู้ตามในเรื่องของการปรับลดดอกเบี้ย เนื่องจากมีส่วนแบ่งในตลาดเพียง 3-4% เท่านั้น ซึ่งบริษัทมีการประชุมทุกสัปดาห์เพื่อประเมินสถานการณ์อยู่แล้ว โดยมีต้นทุนการเงินแบบไม่คงที่ ซึ่งสามารถปรับเปลี่ยนได้ตามตลาด 
สำหรับผลการดำเนินงานในช่วง 9 เดือนที่ผ่านมา ปล่อยสินเชื่อใหม่ได้แล้วประมาณ 1.7-1.8 หมื่นล้านบาท สูงกว่าเป้าทั้งปีที่ตั้งไว้ 1.6 หมื่นล้านบาท โดยยึดสินเชื่อรถป้ายแดงเป็นหลัก
“เราคาดว่าปีนี้จะเติบโตได้เกิน 100% หรือปล่อยสินเชื่อได้ 2.2-2.3 หมื่นล้านบาท เมื่อเทียบกับปี 2554 ที่ปล่อยสินเชื่อใหม่ได้แค่ 9,000 ล้านบาทเท่านั้น ซึ่งเป็นไปตามแผน 2 ปี ในการขยายสินเชื่อของบริษัท” นายภิญญาวัฒน์ กล่าว
อย่างไรก็ตาม คาดว่าปี 2556 จะปล่อยสินเชื่อใหม่ได้ไม่ต่ำกว่า 2 หมื่นล้านบาท และมีสินทรัพย์เพิ่มเป็น 3.2-3.3 หมื่นล้านบาท จากปีนี้ที่คาดว่ามีสินทรัพย์ 3 หมื่นล้านบาท